
MCTS alapú batch-sorrend optimalizálás számítógépes látás támogatásához

Kulcsszavak: Monte Carlo Tree Search, Batch-sorrend optimalizáció, Hiperparaméter optimalizáció, Számítógépes látás
A modern, valós idejű és nagyméretű adatfeldolgozást igénylő rendszerek világában a mesterséges intelligencia, különösen a deep learning mára domináns paradigmává vált, legyen szó valós idejű döntéshozatalról, pályatervezésről, ipari folyamatok automatizálásáról, robotikai feladatokról, anomáliadetektálásról vagy akár képfeldolgozásról. Az elmúlt évek áttörései számos új lehetőséget teremtettek, ám a hosszú tanulási idő, az energiaigény, valamint az új, címkézett adatok előállításának magas költsége és lassú üteme továbbra is jelentős akadályt jelentenek. Ezen munkám során bemutatom, hogyan sikerült jelentősen javítani a rendelkezésre álló adatok felhasználásának hatékonyságát, ezzel a mély neurális hálók tanulási konvergenciájának sebességét ugrásszerűen növelni. A Monte Carlo Tree Search (MCTS) algoritmus alkalmazásával végzett tanulás- és hiperparaméter-optimalizációval a modellek pontossága jelentősen javult a hagyományos módszerekhez képest, még kisebb adatmennyiségek használata esetén is. A módszer nemcsak a tanulási folyamat hatékonyságát növeli, hanem a gyakorlati alkalmazások skálázhatóságát is javítja. Kutatásom új irányt jelöl ki az effektív adatfelhasználási technikák fejlesztésében, és új lehetőségeket nyit a mély tanulást használó rendszerek költséghatékonyabbá tételében.



